Kaapstad-waterkrisis: Damvlakke daal steedsDie Stad Kaapstad. Foto: Phillip Bruwer Ondanks ŉ goeie reënbui verlede week bly damvlakke in Kaapstad se opvangsgebied daal en beskryf die stad die situasie steeds as kritiek. Volgens Xanthea Limberg, burgemeesterskomiteelid vir onder meer waterdienste, het damvlakke teen Maandag tot 22,8% gedaal, wat 0,6% minder is as verlede week. “Met minstens 10% van ŉ dam se water wat nie bruikbaar is nie, staan damvlakke wesenlik op 12,3%,” het sy gesê. Die Stad het verlede week aangekondig hy was genoodsaak om die waterverbruikteiken nog verder te verlaag weens die voortdurende daling van damvlakke in die provinsie en die ongewone warm weer wat tot gevolg gehad het dat waterverbruik toegeneem het. Die teiken vir waterverbruik in dié stad is van 700 na 600 miljoen liter per dag verlaag. Limberg het gesê inwoners het die afgelope week 680 miljoen liter water per dag verbruik, wat 80 miljoen liter bó die teiken is. “Ons bedank talle inwoners wat steeds aktiewe waterambassadeurs is. Ons moet egter meer konsekwent wees aangesien ons waterverbruik steeds te hoog is.” Strenger waterbeperkings gaan moontlik binnekort ingestel word. Intussen het die Stad inwoners versoek om geen munisipale water in buitegebiede te gebruik nie en sover moontlik gryswater en reënwater vir niedrinkdoeleindes te gebruik.